Камышановка баткак кени
Камышановка баткак кени Чүй облусунун Сокулук районунда, Камышановка кыштагынын жанында, Чүй суусунун боюнда, деңиз деңгээлинен 600 м бийиктикте. 1964-ж. табылып, 1965–66-ж. кендин батыш бөлүгүндө геол. чалгындоо жүргүзүлгөн. Кен аймагы чымкөңдүн тектирчеленген бир нече катмарынан түзүлгөн. Эң үстүндө калыңдыгы 0,4–0,7 м чымкөң, анын астында кара түстөгү, илээшкек ылай менен аралашкан өтө чириген (99%) чымкөң катмары жатат. Ылай чымкөң баткагы дарылык касиетке ээ. Анын калыңдыгы 1,5–2 м. Баткак аз минералдашкан (2,6 г/л), күкүрт суутектүү (Н2SО, 237%ке жетет). Баткактын нымдуулугу 36 – 75%, кум менен булганышы 0,02 – 0,2%. Кендин жалпы аянты 40 га. Кендин чыгыш бөлүгүндөгү запасы 670 миң т. Баткак Бишкектеги дарылоо мекемелеринде жана Ысык-Ата курортунда кеңири пайдаланылат.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары